Source: http://syriza.gr/article/id/68081/H-Meroph-Tzoyfh-gia-to-Programma-Apascholhshs-toy-OAED-anw-twn-50.html
Timestamp: 2017-06-22 14:01:23+00:00
Document Index: 39653918

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Η Μερόπη Τζούφη για το Πρόγραμμα Απασχόλησης του ΟΑΕΔ άνω των 50 | ΣΥΡΙΖΑ Συνασπισμός Ριζοσπαστικής Αριστεράς
Η Μερόπη Τζούφη για το Πρόγραμμα Απασχόλησης του ΟΑΕΔ άνω των 50
Η Μερόπη Τζούφη για το Πρόγραμμα Απασχόλησης του ΟΑΕΔ άνω των 50 ΕΠΙΚΑΙΡΗ ΕΡΩΤΗΣΗ
Προς: Την κ. Υπουργό Εργασίας, Κοινωνικής Ασφάλισης & Κοινωνικής Αλληλεγγύης
Θέμα: «Πρόγραμμα Απασχόλησης του ΟΑΕΔ άνω των 50»
Στις 21-Μαρ-2016 η διοίκηση του ΟΑΕΔ εξέδωσε δημόσια πρόσκληση (Νο 1/2016) προς ιδιωτικές επιχειρήσεις για υποβολή αιτήσεων στο «Πρόγραμμα επιχορήγησης επιχειρήσεων για την απασχόληση 15.000 ατόμων που βρίσκονται σε ιδιαίτερα μειονεκτική θέση, ηλικίας άνω των 50».
Με το εν λόγω πρόγραμμα ο ΟΑΕΔ καλεί τις ιδιωτικές επιχειρήσεις, συνεταιρισμούς, ΚΟΙΝ.Σ.ΕΠ. και γενικά εργοδότες που ασκούν τακτική οικονομική δραστηριότητα να ενταχθούν, με σκοπό την πρόσληψη ανέργων που είναι εγγεγραμμένοι στα μητρώα του Οργανισμού για χρονικό διάστημα άνω των 12 μηνών. Στο πρόγραμμα δικαιούνται να συμμετάσχουν επιχειρήσεις που κατά το 12μηνο πριν τον μήνα υποβολής της αίτησής τους δεν έχουν προβεί σε μείωση προσωπικού, ενώ οι προσλήψεις ανέργων, μέσω του προγράμματος, πρέπει να αντιπροσωπεύουν καθαρή αύξηση του αριθμού εργαζομένων της επιχείρησης. Επιπλέον, η συνολική διάρκεια της επιχορήγησης είναι εννέα (9) μήνες, ενώ μπορεί να επεκταθεί για επιπλέον εννέα εφόσον ο εργοδότης υποβάλει σχετική αίτηση εντός 30 ημερών από τη λήξη της αρχικής επιχορήγησης.
Αν και το ύψος της επιχορήγησης ανέρχεται μέχρι και στο 50% του μηνιαίου μισθολογικού και μη μισθολογικού κόστους του ωφελούμενου, με ανώτατο όριο τα 500€ (συμπεριλαμβάνονται οι ακαθάριστες πραγματικές μηνιαίες αποδοχές, οι εισφορές που βαρύνουν τον εργοδότη και οι αποζημιώσεις του Δώρου Χριστουγέννων, Δώρου Πάσχα και Επιδόματος Αδείας), η συμμετοχή στο συγκεκριμένο πρόγραμμα είναι ιδιαίτερη χαμηλή και τα στοιχεία καταδεικνύουν πως αρκετές θέσεις παραμένουν κενές.
Επειδή η καταπολέμηση της ανεργίας και η άρση των εμποδίων για την εύρεση εργασίας με αξιοπρεπείς όρους αποτελεί βασική προτεραιότητα της Κυβέρνησης, γεγονός που αποδεικνύεται από την επιδότηση επιχειρήσεων για τη δημιουργία θέσεων εργασίας,
Αν προτίθεται να πάρει όλα εκείνα τα απαραίτητα μέτρα ώστε το Πρόγραμμα να στελεχωθεί πλήρως, με τη συμμετοχή επιχειρήσεων στο πλαίσιο της Εταιρικής Κοινωνικής Ευθύνης, αλλάζοντας τις προϋποθέσεις συμμετοχής ώστε να αρθούν τα όποια αντικίνητρα υπό τις σημερινές δυσμενείς συνθήκες.